Anatomia scuzelor: Cine ai fi fără scuzele tale? Ghid practic pentru cei care știu că între mâine și niciodată nu e mare diferență de Gina Veveriță este o lectură potrivită pentru toți cei care simt că au ajuns într-un punct în care scuzele le definesc identitatea și le sabotează potențialul. Este un ghid clar, empatic și revelator pentru oricine vrea să renunțe la povestea care îl ține pe loc și să înceapă să își trăiască viața conștient, cu curaj și autenticitate. Gina Veveriță este Master Trainer NLP, trainer Time Line Therapy, coach, hipnoterapeut și fondatoarea platformei de cursuri online de certificare în NLP, Discovery. Cu o experiență de peste 17 ani în dezvoltare personală și formare umană, Gina a ghidat mii de oameni să-și depășească limitele, să-și elibereze emoțiile reprimate și să-și redescopere autenticitatea. Inginer chimist la bază și fostă jucătoare de șah de performanță, Gina și-a descoperit adevărata vocație în a-i ajuta pe oameni să devină creatorii conștienți ai propriei lor vieți. Formarea sa în NLP, Time Line Therapy, hipnoză și Huna - vechea înțelepciune hawaiană - i-a oferit o perspectivă unică asupra modului în care mintea și sufletul pot lucra împreună pentru a crea schimbări reale și durabile. Prin programele și cărțile sale, Gina inspiră oamenii să renunțe la scuze și să trăiască fără limitări autoimpuse. Anatomia scuzelor este cartea care ne va convinge să nu ne mai ascundem în spatele justificărilor și să începem să ne trăim viața cu adevărat. Gina Veveriță demontează mecanismele subtile prin care scuzele ne sabotează evoluția, arătând că ele nu sunt semne de slăbiciune, ci forme de protecție născute din frică, rușine sau neîncredere. Prin povești reale, exerciții practice și reflecții profunde, autoarea ne învață cum să transformăm scuzele în busole care ne ghidează spre asumare, claritate și libertate interioară. Este o lectură revelatoare pentru oricine s-a simțit blocat între „nu pot” și „nu acum” - un ghid care ne va ajuta să înlocuim pasivitatea cu acțiunea și frica cu încrederea. Această carte nu judecă, ci eliberează, invitându-ne să ne dăm seama unde ne ascundem și să înțelegem ce ne oprește să alegem conștient cine vrem să devenim. Pentru că adevărata transformare începe atunci când spui: Gata cu scuzele. E timpul să acționez! Mulți oameni își construiesc identitatea din scuze. [...] Spunem: „Nu pot, pentru că am trecut prin prea multe.” „Nu sunt făcut pentru asta.” „Nu sunt ca ceilalți.” \n În spatele acestor afirmații există povești de viață reale. Există emoții, dureri, experiențe. Totuși, aceste povești nu sunt condamnări. Cu timpul, ajungem să credem că ele ne definesc. Transformăm limitările temporare în ziduri definitive. Dincolo de ziduri, rămâne cine am fi putut deveni. \n Scuzele devin scuturi. În același timp, devin lanțuri. Povestea se consolidează, devine etichetă. Eticheta se solidifică, devine destin. Nu mai trăim, ci repetăm aceleași justificări. Le fluturăm în fața celorlalți ca pe niște diplome ale suferinței. Sperăm să fim înțeleși, acceptați, poate chiar scutiți să ne asumăm ceva diferit. Adevărul este că aceste povești nu ne protejează. Ne reduc. Ne izolează. Ne țin captivi într-o versiune îngustă a propriei ființe. Am văzut oameni care își apărau scuzele cu mai multă convingere decât își apărau visurile. Am văzut cum aleg să stea în povestea cunoscută, de teamă să nu simtă disconfortul unei schimbări reale.Atunci m-am întrebat: Cât de tare trebuie să doară schimbarea, dacă ne agățăm cu atâta forță de ceea ce ne limitează? Această carte nu acuză. Nu condamnă. Nu încearcă să forțeze nimic. Te invită să vezi. Să înțelegi. Să alegi. Este vorba despre asumare, nu ca apăsare, ci ca eliberare. Este vorba despre recâștigarea spațiului interior în care poți fi cine ești cu adevărat. Acest volum face mai mult decât să vă ajute să înțelegeți ce sunt scuzele și care este originea lor, vă învață să nu mai fugiți de voi înșivă folosind scuzele ca... metodă de evadare. Pornind de la ideea că fiecare „nu sunt gata” ascunde, de fapt, o parte din noi care este pregătită, autoarea ne arată cum scuzele devin o formă de autoamăgire rațională menită să ne protejeze de frică - frica de eșec, de schimbare, de necunoscut. Ele poartă „hainele logicii”, oferind justificări rezonabile pentru amânare și inacțiune, dar în realitate ne țin prizonieri în propria zonă de confort. Deși scuzele funcționează ca un mecanism de supraviețuire emoțională, ele au un cost invizibil: pierdem timp, oportunități și încredere în noi înșine. Mesajul central este astfel că progresul începe atunci când renunțăm la justificări și alegem acțiunea, chiar în mijlocul incertitudinii. Transformarea nu cere perfecțiune, ci curajul de a păși înainte chiar dacă condițiile nu sunt ideale. Scuzele funcționează ca o armură emoțională, protejându-ne nu doar de acțiune, ci mai ales de emoțiile incomode pe care le-am putea simți dacă am acționa. Ele apar ca urmare a faptului că undeva în subconștient considerăm că nu avem resursele necesare pentru a depăși provocările cu care ne confruntăm. Ele nu reflectă așadar o lipsă de voință, ci o nevoie neîmplinită, o teamă sau o lipsă de încredere. Această abordare ne învață să înlocuim justificările cu acțiuni conștiente, să ne reconectăm cu potențialul nostru autentic și să ne asumăm responsabilitatea pentru direcția pe care o alegem, înțelegând că scuzele nu sunt capătul drumului, ci începutul unei relații sincere cu noi înșine. Cartea este împărțită în 10 capitole, după cum urmează: Capitolul 1: Frustrare, scuze, neputință... Ai simțit vreodată cum fierbe frustrarea în tine ca un vulcan gata să erupă? Acea senzație apăsătoare că lucrurile nu merg așa cum ți-ai dori, că eforturile tale par să se lovească de un zid invizibil? Te-ai surprins vreodată concentrându-te mai mult pe obstacole decât pe posibilități? În această secțiune autoarea pune în balanță alegerile emoționale și acțiunile conștiente, subliniind că frustrarea și tendința de a da vina pe alții nu fac altceva decât să ne țină blocați în rolul de victime, postură din care va fi întotdeauna greu să întrezărim soluțiile. Un moment-cheie - o greșeală gravă a unui angajat - o provoacă să aleagă între a face morală și a obține rezultate. Alegând dialogul și responsabilitatea, descoperă că asumarea sinceră și orientarea spre soluții sunt cheia unei rezolvări constructive. Textul evidențiază așadar diferența dintre a recunoaște o greșeală și a ți-o asuma cu adevărat. Expresii precum „îmi cer scuze” sau „îmi pare rău” pot fi formale și incomplete, în timp ce „îmi asum” și „iartă-mă” implică conștientizare, empatie și dorința reală de reabilitare. Aceste nuanțe transformă scuzele în pași autentici spre vindecare și reconectare. În final, autoarea ne avertizează că experiențele netrăite se transformă în regrete, iar regretele nu fac altceva decât să ne țină ancorați în trecut. Adevărata eliberare vine din curajul de a acționa acum, de a transforma greșelile în lecții și de a construi o viață ghidată de asumare, nu de frică. Întrebarea nu este „Ce-ar fi fost dacă?”, ci „Ce pot face acum?”, pentru că prezentul este singurul loc unde putem schimba cu adevărat ceva. \n Capitolul 2 - De la efect la cauză Scuzele nu spun „nu poți”, ci „nu încă” - iar acel „nu încă” devine, adesea, o viață întreagă de așteptare. Sub aparența logicii și prudenței, ele ascund frici: de eșec, de respingere sau de schimbare. Nu sunt minciuni, ci adevăruri a căror origine s-a pierdut undeva în trecut. Diferența dintre a trăi conform efectului și conform cauzei este una esențială. Când trăiești conform efectului, cauți justificări și dovada că „nu se poate”, iar în momentul în care mintea le găsește, confirmându-ți limitele, te simți mulțumit și ușurat. Iar când alegi să trăiești conform cauzei, schimbi întrebarea - din „de ce nu pot?” în „cum aș putea totuși?”. \n \n Astfel, scuzele devin oglinzi care arată unde te temi să pășești. Prin conștiență și acțiuni mici, ele pot fi transformate însă în pași reali spre libertate și autenticitate. Nu trebuie să cauți perfecțiunea, ci doar să ai curajul să spui: „Hai să încerc altfel.” A trăi conform cauzei înseamnă să nu-ți mai aperi scuzele, ci direcția. Și făcând asta, vei vedea cum posibilitățile încep să ți se deschidă… Capitolul 3: Subconștientul nu te sabotează, te avertizează În NLP și în fizica cuantică, există o idee clară: observatorul influențează realitatea. Asta înseamnă că ceea ce alegi să vezi, să observi și să interpretezi îți modelează viața. Dacă vezi obstacole peste tot, mintea ta va confirma acest lucru. Dacă alegi să vezi oportunități, vei descoperi că ele au fost întotdeauna acolo. Scuzele nu sunt piedici, ci mesaje subtile ale subconștientului. Ele apar acolo unde dorința conștientă intră în conflict cu valorile și fricile profunde. Spui că vrei ceva, dar acționezi invers - nu din lipsă de voință, ci pentru că o parte din tine vrea să te protejeze de eșec, respingere sau durere. Când le crezi, scuzele devin filtre prin care percepi lumea, transformându-se în povești despre tine și despre ce este posibil. Repetate, ele prind rădăcini și dau naștere auto-sabotării: fiecare „nu pot” devine o profeție care se împlinește. Blocajul nu apare din lipsă de resurse, ci din limbajul cu care îți descrii viața. Iar acesta este fundamentul pe care se bazează programarea neurolingvistică: Cuvintele îți modelează realitatea. Când spui „nu pot” sau „nu depinde de mine”, alegi statutul de victimă. Când spui „cum pot totuși?”, alegi puterea și direcția. Subconștientul nu e dușmanul tău - e busola ta. Când îi asculți mesajele și schimbi povestea pe care ți-o spui, scuzele se transformă în oportunități, iar realitatea începe să se extindă în direcțiaposibilităților tale reale. Victimizarea apare atunci când îți cedezi puterea exteriorului - oamenilor, circumstanțelor, sistemului. În realitate, tu ești observatorul care influențează ceea ce trăiești. Ceea ce alegi să vezi și să crezi devine lumea ta. Când te întrebi „De ce mi se întâmplă asta?”, rămâi blocat în neputință. Când schimbi perspectiva spre „Ce pot face cu ceea ce am acum?”, treci din rolul de victimă în cel de creator. Povestea sportivului care a reușit doar după ce și-a schimbat modul de a se vedea ilustrează acest adevăr: nu realitatea te limitează, ci interpretarea ei. Programarea neurolingvistică ne învață așadar că schimbarea începe prin schimbarea limbajului - prin felul în care îți formulezi gândurile. Când transformi „nu pot” în „cum pot?”, îți redobândești puterea. Nu e nevoie de control asupra lumii, ci de claritate asupra intenției. Adevărul final? Nu ești o victimă a vieții. Ești autorul ei. Iar întrebarea esențială rămâne: ce alegi astăzi să creezi? Capitolul 4 - Valorile Valorile sunt principiile profunde care ne ghidează viața chiar și atunci când nu suntem conștienți de ele. Ele nu se reflectă în ce declarăm, ci în alegerile concrete pe care le facem, în comportamentele cotidiene și în reacțiile instinctive. De cele mai multe ori funcționează ca un GPS interior, definind ce contează cu adevărat pentru noi și influențându-ne direcția, sensul și calitatea vieții. Când trăim în armonie cu valorile autentice, simțim echilibru, energie și împlinire. În schimb, nealinierea cu propriile valori - adesea inconștientă - generează disconfort, oboseală și sentimentul că viața nu ne aparține. Valorile evoluează odată cu noi și pot intra în conflict, mai ales în aspecte privind sănătatea, cariera, relațiile, familia, dezvoltarea personală și spiritualitatea. Scuzele frecvente - „nu am timp”, „nu sunt pregătit”, „sunt prea obosit” - nu sunt semne de slăbiciune, ci indicii ale unor valori ignorate sau ale unor valori care intră în conflict unele cu altele. Când vine vorba de sănătate, ne sacrificăm pentru ceilalți, uitând să avem grijă mai întâi de noi. În ceea ce privește cariera, perfecționismul ascunde frica de vulnerabilitate. În relații, oboseala devine un scut împotriva rănilor emoționale. În familie, loialitatea moștenită se ciocnește cu nevoia de autenticitate. În ceea ce privește dezvoltarea personală, echilibrul aparent poate masca teama de schimbare. Iar în spiritualitate, golul interior e adesea o chemare ignorată din frica de a ieși din ritm. Pentru a ne schimba nu trebuie să ne propunem o revoluție, ci pași mici, sinceri, în acord cu adevăratele noastre valori. Lecția acestei secțiuni este că, atunci când înțelegem ce valoare protejează fiecare scuză și ne reconectăm la adevărul nostru interior, scuzele dispar, iar în locul lor apare liniștea autentică a omului care nu se mai trădează pe sine. Capitolul 5 - Originea scuzelor Scuzele nu sunt simple amânări, ci mecanisme de protecție născute din frici și răni vechi. Ele apar când mintea proiectează trecutul peste prezent, făcându-ne să reacționăm nu la realitate, ci la propriile temeri. Fiecare „nu pot” sau „nu sunt genul” este o loialitate față de o versiune veche a noastră, care a învățat să supraviețuiască prin evitare. Repetate, aceste scuze devin identitate și ne limitează. Imaginea corcodușului din curtea casei în care a copilărit autoarea, tolerat nu pentru că aducea familiei vreun beneficiu, ci pur și simplu pentru că toată lumea se obișnuise cu el, devine o metaforă pentru acele părți din noi pe care le păstrăm doar din obișnuință - gânduri, convingeri și comportamente care nu ne mai folosesc, dar de care nu avem curajul să ne desprindem. Scuzele cresc din această structură adâncă: la nivel de gând, ele apar automat ca reacții de protecție; la nivel de convingere, sunt susținute de idei vechi și limitative; iar la nivel de comportament, se transformă în tipare de evitare care ne confirmă fricile. Ca și corcodușul din copilăria autoarei, ele devin parte din peisajul interior, tolerate fără să mai fie puse sub semnul întrebării. Tocmai de aceea, trebuie să conștientizăm faptul că transformarea începe atunci când le privim conștient și alegem să le înlocuim cu ceva nou. Mintea filtrează realitatea prin generalizare, distorsiune și ștergere, iar limbajul consolidează aceste hărți interioare. Schimbând felul în care vorbim despre noi - din „nu pot” în „încă nu am învățat” - creăm spațiu pentru creștere. Pentru că scuzele nu sunt adevăruri, ci doar povești vechi care pot fi rescrise. Mai mult decât atât, identitatea noastră nu e fixă, ci se transformă odată cu privirea conștientă și cu alegerea de a trăi dincolo de frică. Când înțelegi că scuzele sunt doar filtre, nu adevăruri, poți redesena harta sinelui și descoperi cine ești dincolo de frică și limitări. Capitolul 6 - Rădăcinile invizibile ale frânelor interioare Scuzele nu sunt semne de slăbiciune, ci forme de loialitate față de cine am fost cândva. Ele apar din subconștient, ca reacții de protecție menite să ne ferească de durerea trăită în trecut. În NLP, subconștientul este baza de date a emoțiilor noastre; în Huna, el este Unihipili - copilul interior care păstrează vie amintirea fricii și o reactivează de fiecare dată când simte pericolul schimbării. Astfel, în momentele importante, când suntem aproape de evoluție, apare vocea care spune „nu e momentul” sau „nu ești pregătit”. Mulți ar numi-o lipsă de curaj, autoarea o numește o expresie a grijii inconștiente față de vechile răni. De aceea, ea consideră că trebuie să privim aceste scuze cu înțelegere, fără să ne judecăm prea mult pentru ele - și să învățăm să le ascultăm ca pe niște mesaje ale unei părți loiale din noi, care are nevoie de siguranță și reasigurare. Prin conștientizare și compasiune putem reprograma aceste tipare, transformându-le în încredere. Scuzele se nasc din trei rădăcini profunde ale subconștientului: experiențele trecute, frica de necunoscut și convingerile limitative. Experiențele vechi lasă urme emoționale care se reactivează ori de câte ori ne apropiem de o situație asemănătoare cu un moment dureros din trecut. Subconștientul ne protejează de rușine, respingere sau eșec, trimițându-ne mesaje subtile: „Nu acum”, „Nu ești gata”. Frica de necunoscut ne ține în zona familiară, pentru că subconștientul nu are încă o hartă a siguranței în teritoriul nou, iar orice schimbare e percepută ca risc. Convingerile limitative - aceste povești moștenite sau construite de noi - stabilesc regulile invizibile după care trăim: „Nu merit”, „Nu sunt pregătit”, „E periculos să ies în față”. Scuzele nu sunt dușmani, ci mecanisme de protecție. Ele au rolul de a ne proteja chiar și atunci când nu mai avem nevoie. Transformarea începe atunci când conștientizăm că împrejurările s-au schimbat și că nu mai trebuie să ne scuzăm. Urmează descifrarea (ce protejează, de fapt, scuza), reformularea (păstrezi intenția de siguranță, dar schimbi mesajul) și ancorarea unei noi alegeri bazate pe încredere și prezență. Prin reîncadrare, adică schimbarea perspectivei asupra realității, ne eliberăm de hărțile vechi ale fricii. Înțelegem că nu situațiile ne blochează, ci felul în care le interpretăm. Când schimbăm cadrul, scuzele devin ghizi interiori - semnale care ne arată unde mai este nevoie de vindecare și curaj. Astfel, energia care odinioară susținea amânarea se transformă acum în energie de acțiune și creștere conștientă. Capitolul 7 - Reîncadrarea Reîncadrarea te ajută să schimbi modul în care te raportezi la tine și la viață. Când schimbi perspectiva - din „nu pot” în „încă nu pot”, din „mi-e frică” în „îmi pasă” - transformi frica în semnal, greșeala în profesor și critica în oportunitate. Reîncadrarea nu neagă realitatea, ci o privește dintr-un unghi nou, deschizând accesul la resursele interioare blocate de convingerile limitative. Ea cere prezență, pentru a surprinde gândul la timp; compasiune, pentru a nu te judeca; și intenție, pentru a alege o interpretare în favoarea ta. Autoarea îți propune aici un exercițiu simplu pentru a învăța să reîncadrezi: observă scuza, întreabă-te de ce te protejează, și caută un sens alternativ care aduce ușurare și claritate. Adevărata putere a reîncadrării este emoțională - o simți în corp ca o deschidere, o respirație nouă. Reîncadrarea nu schimbă lumea, ci schimbă locul din tine din care o privești - și de acolo, totul se transformă. Reîncadrarea este arta de a schimba perspectiva asupra unei experiențe fără a-i altera conținutul, oferindu-ți astfel un spațiu mental nou pentru a alege diferit. Ea se manifestă în trei forme principale: \n • Reîncadrarea semnificației - înseamnă schimbarea modului în care interpretezi o situație. • Prin reîncadrarea contextului - trăsături considerate slăbiciuni devin atuuri atunci când sunt puse în mediul potrivit: perfecționismul devine atenție la detalii, sensibilitatea devine empatie. • Reîncadrarea identității - înseamnă să-ți schimbi felul în care te vezi: nu „incapabil” sau „impostor”, ci o persoană aflată în proces de creștere. În continuare aflăm care sunt cele mai comune blocaje cu care se confruntă majoritatea dintre noi: frica de eșec, lipsa de timp, perfecționismul. \n \n În final, autoarea ne invită să nu mai vedem scuzele ca pe niște dușmani, ci ca pe niște mecanisme vechi de protecție. Fiecare scuză ascunde o poveste, iar fiecare poveste poate fi rescrisă. \n Adevărata schimbare începe cu o întrebare simplă: Ce alt sens pot da acestui gând, astfel încât să mă susțină? Capitolul 8: Time Line Therapy Subconștientul funcționează ca o bibliotecă interioară care păstrează amintiri, emoții și convingeri vechi. El încearcă să ne protejeze, dar o face folosind fricile trecutului, transformând experiențele dureroase în scuze aparent logice - „nu pot”, „nu e momentul”, „nu sunt pregătit”. Emoțiile nerezolvate devin „fantome” care ne opresc să acționăm; traumele creează hărți invizibile ale evitării, iar convingerile din copilărie - induse de părinți, profesori, societate - ne limitează fără să ne dăm seama. Scuzele nu sunt semne de slăbiciune, ci mecanisme de protecție construite pentru a evita durerea. Eliberarea vine prin conștientizare: să recunoaștem că aceste frâne nu se mai justifică în prezent, că fricile de ieri nu mai trebuie să ne conducă azi. Vindecarea înseamnă să aducem la lumină emoțiile vechi, să rescriem poveștile și să permitem versiunii adulte din noi să preia controlul. Pe acest drum ne poate ajuta Time Line Therapy - o metodă de lucru cu subconștientul care facilitează eliberarea emoțiilor și convingerilor limitative din trecut. Ideea care stă la baza acestei terapii este că trecutul nu trebuie să fie o scuză, ci o poartă spre eliberare. TLT permite accesarea amintirilor dureroase nu ca victimă, ci ca observator, oferind posibilitatea de a înțelege și elibera emoțiile fără retraumatizare. Prin acest proces, se ajunge la rădăcina emoțiilor negative (frică, rușine, vină, furie) și se rescriu convingerile formate atunci, transformând „nu pot” în „pot” și „nu merit” în „merit”. Metoda se bazează pe lucrul direct cu linia timpului personal, identificând momentele-cheie din trecut unde s-au format blocajele. Rezultatul este eliberare emoțională profundă, claritate, aliniere interioară și transformarea identității. TLT nu lucrează la nivelul simptomelor, ci al cauzelor, oferind vindecare reală și rapidă. Nu ne cere să negăm trecutul, ci să-l privim cu înțelepciune, astfel încât poveștile vechi să nu ne mai conducă prezentul, esența metodei fiind: nu te mai definește ce ți s-a întâmplat, ci ce ai învățat din ce ți s-a întâmplat. Scuzele devin astfel puncte de plecare spre vindecare, nu dovezi ale incapacității. Povestea Andreei ilustrează cum o loialitate emoțională față de trecutul mamei ei a generat o frână inconștientă în calea succesului. Prin TLT, ea a reușit să rupă acel pact tăcut și să-și permită să reușească fără să se simtă vinovată. Exercițiul propus în text invită la introspecție: alegerea unei scuze frecvente, identificarea momentului în care s-a născut, observarea ei cu blândețe și rescrierea convingerii limitative. Este un prim pas spre eliberare, dar profunzimea reală se atinge cel mai bine alături de un practician certificat. TLT nu schimbă doar gânduri, ci transformă identități. Ne ajută să ne desprindem de poveștile care nu ne mai servesc și să ne trăim prezentul cu claritate, curaj și autenticitate. Capitolul 9: Între Cauză și Efect Capitolul 9 propune o alegorie între Cauză și Efect - două forțe complementare care ne influențează alegerile. Efectul simbolizează zona de confort, justificările și protecția temporară în fața fricii de schimbare. \n \n Cauza reprezintă asumarea, claritatea și puterea de a acționa conștient. Dialogul dintre ele arată că scuzele nu sunt obstacole, ci semnale ale unei vulnerabilități care cere înțelegere. Viața are nevoie de ambele: Efectul oferă răgaz, Cauza oferă direcție. Transformarea începe când înlocuim „trebuie” cu „aleg” și decidem să lăsăm povestea veche în urmă, alegând să scriem una nouă, asumată. Capitolul 10 - Gata cu scuzele, e timpul să acționezi! Ultima secțiune a acestei cărți marchează trecerea de la conștientizare la acțiune. După înțelegerea mecanismelor scuzelor, autoarea vă invită să transformați teoria în practică printr-un proces clar, în cinci pași: 1. Autoevaluarea - identificarea sinceră a scuzelor, fricilor și convingerilor care blochează progresul. 2. Stabilirea intențiilor - înlocuirea scuzelor cu direcții clare și asumate, bazate pe valori și dorințe autentice. 3. Planul de acțiune - transformarea intențiilor în pași mici, concreți și măsurabili. 4. Reziliența - acceptarea eșecurilor ca parte firească a procesului și revenirea blândă pe drumul ales. 5. Menținerea progresului - cultivarea obiceiurilor, ritualurilor și sprijinului care susțin schimbarea în timp. Autoarea reamintește aici că acțiunea constantă, nu perfecțiunea, aduce transformarea reală, pentru că viața se schimbă nu când aștepți momentul perfect, ci când alegi să-l creezi chiar acum. În final vă propun un mic joc de imaginație: Imaginați-vă cum ar fi viața voastră fără nicio scuză: Fără „nu am timp”, „nu pot”, „nu e momentul potrivit”... Ce ați face? Câte ați putea face? Posibilitățile care se deschid sunt infinite, nu-i așa? Așadar, ce-ar fi să începeți chiar de azi să înlocuiți scuzele cu alegeri asumate? Ce-ar fi să deveniți liberi, pentru că... „Libertatea începe acolo unde se termină scuzele.”